Kesztölc Község Képviselő-testületének

2017. november 29-i ülésére

**Beszámoló a 2017.évi adóhatósági munkáról**

Tisztelt Képviselő-testület!

A települési önkormányzatok alapvető feladata – a közhatalom helyi közügyekben való gyakorlása mellett – a helyi közszolgáltatások biztosítása. E feladatnak a helyi sajátosságokhoz és igényekhez igazítható ellátása elengedhetetlenné teszi az önkormányzatok önálló gazdálkodása feltételeinek megteremtését. A gazdasági önállósulás egyik eszköze a helyi adók rendszere. Ez a települési önkormányzatok számára lehetőséget teremt a helyi szuverén adóztatási jog gyakorlására, ezzel együtt a helyi adópolitika kialakítására.

Munkám során több jogszabály rendelkezéseit kell figyelembe venni, de ezek közül a legfontosabbak: a helyi adókról, a gépjárműadóról, és az adózás rendjéről szóló törvény, valamint a helyi rendeletek.

A törvények célja: az adózás rendje, az eljárás törvényessége és eredményessége érdekében az adózók és az adóhatóságok jogainak és kötelezettségeinek egységes szabályozása. Mindemellett az adóhatóság minden ügyben megkülönböztetés nélkül, a törvényeknek megfelelően köteles eljárni és intézkedni.

Az adóhatósági munkát az idei évben is jelentősen megnehezítette az ASP rendszerhez való csatlakozás előkészítése, majd a csatlakozás után maga a program használata. Az ASP (Application Service Providing) – magyarul alkalmazás szolgáltató rendszer. Az ASP keretében a felhasználók a tevékenyégükhöz szükséges szoftvereket úgy veszik igénybe, hogy az interneten keresztül kapcsolódnak a szolgáltatónál elhelyezett szerverekhez, az ezeken működő adatbázisokhoz és az adatokat kezelő programokhoz. A felhasználói gépeken csak egy böngészőprogramnak kell futnia és internet kapcsolattal kell rendelkeznie.

Hosszas előkészítő munka után 2017.02.27-én az adóprogram használatával csatlakoztunk az ASP-hez. Eleinte sok hibával dolgozott a program, folyamatosan fejlesztették a hibás részeket, valamint a felhasználók igényeinek, javaslatainak megfelelően javították, illetve javítják mind a mai napig is. A napi munkákra ugyan alkalmas volt (bevallások feldolgozása, befizetések könyvelése, csekkek nyomtatása), de pl: a köztartozások kezelése csak többszöri programmódosítás után lett működőképes, vagy a hátralékok kezelésére csak a második félévben nyílt lehetőség. Korábban számos esetben előfordult, hogy az adózók tévesen más számlára fizetettek, vagy nem jó összeget fizettek be. A csekkek nyomtatásának lehetősége jelentős előrelépés volt, mert így a téves befizetések száma minimálisra csökkent.

Az új program használatával az adminisztratív terhek kissé megnőttek: többek között a postázási tevékenységeket, tértivevények visszaérkezését, határozat jogerőre emelkedését is rögzítenünk kell. Az ASP használata azonban országosan egységesebb jogalkalmazást, nagyobb nyomonkövetést, korszerűbb technológiát, megbízhatóbb, biztonságos működést tesz lehetővé.

**Építményadó**

2016-ban került bevezetésre, a magánszemélyek kommunális adóját váltotta a településen. Elmondható, hogy az adókötelezettséget érintő változás-bejelentési kötelezettségüknek az adóalanyok ritkán tesznek önként eleget. Tulajdonosváltáskor a régi, vagy az új tulajdonos csak ritkán tesz önként eleget a bejelentési kötelezettségének. Az építményadóval kapcsolatos reklamációk „kampányszerűk”, jellemzően az I.félévi, vagy a II.félévi csekkek kiküldésekor derül ki, hogy tulajdonosváltás történt. Az ingatlan-tulajdonosok felderítése folyamatos, a mindennapi munkámhoz tartozik.

Az adózók száma 1157 fő, ~ 1800 db építmény után a kivetett éves adó: 14,5 mFt. 2017-ben a mai napig 14.593.962 Ft folyt be.

**Telekadó**

Az építményadóhoz hasonlóan szintén 2016-ban került bevezetésre. Jelenleg az adózók száma 101 fő, 139 telek után az éves kivetés 1,5 mFt. 2017-ben a mai napig 1.755.850 Ft folyt be.

**Települési adó**

Jelenleg 18 adózót tartunk nyilván, az adóztatott ingatlanok száma 26 db. Az éves kivetés 778.573 Ft, a befolyt összeg 670.297 Ft.

**Magánszemélyek kommunális adója**

Az adónem a településen már megszűnt. Ebben az adónemben már csak a hátralékok behajtásából származik bevétel. Az idei évben a befolyt összeg 447.217 Ft.

**Helyi iparűzési adó**

Az adózók nagy része tisztában van az adókötelezettséggel és a bevallásokat határidőben benyújtják. Csekély százalékuk azonban nem ismeri az önadózás fogalmát. Ez azt jelenti, hogy a bevallás benyújtásával egyidejűleg kell az adót is megfizetni. Hasonló elven működik, mint a személyi jövedelemadó, ugyanis a fizetendő adót nem az adóhatóság közli, hanem az ügyfélnek kell azt kiszámolnia: mennyi előleget fizetett, mennyi a tényleges adója, tehát kell-e további összeget befizetnie, vagy visszaigényelheti a befizetett adó egy részét.

Az idei évtől az adózóknak lehetőségük nyílt a bevallás elektronikus úton történő benyújtására. A NAV-os nyomtatványkitöltő program segítségével tudnak e kötelezettségüknek eleget tenni. Elmondható, hogy a az adózók nagy része élt is ezzel a lehetőséggel. Sajnos a program alapvető összefüggéseket sem vizsgált, mert a NAV csak befogadta és továbbította az önkormányzat ügyfélkapujára a bevallásokat. Így számos bevallás hibásan érkezett, ezeket javítani kellett.

A 2016-os év elszámolásáról összesen 135 db bevallás érkezett, a KATA-s adózási módot választók száma 26 fő, naptári évtől eltérő adózást 1 vállalkozás választott.

Az idei évben iparűzési adóból 19.330.010 Ft folyt be.

**Termőföld bérbeadásából származó jövedelem**

2 adózót érint. 2016 évi bevallásukat határidőben benyújtották. Az adót még az elmúlt évben befizették, ezért ezen az adónemen az idei évben nem keletkezett bevételünk.

**Gépjárműadó**

Az egyetlen olyan adó, amely teljesen automatikusan működik. Az adóztatás a központi nyilvántartásba bejegyzett adatok alapján történik. Ez jelentősen lecsökkenti a bevallásokkal kapcsolatos adminisztrációt, illetve az ügyfélforgalmat. Azok az ügyek jelentenek problémát, ahol az adásvételt követően egyik fél sem teljesíti a jogszabályi kötelezettségét. Ennek következtében az eladó marad az adó alanya mindaddig, amíg az adásvételi szerződését az Okmányirodában be nem mutatja.

Jelenleg az adózók száma 955 fő, 1210 db gépjármű adóztatása történik. A Belügyminisztérium központi nyilvántartásából havonta tölthetjük le az adózást érintő változásokat: forgalomba helyezést, forgalomból kivonást, ritkább esetben egyéb módosítást. Ez havonta általában 20-25 db gépjárműadó változást jelent, ennyi határozat meghozatalára kerül sor.

A befizetett gépjárműadó 60%-át a központi költségvetés részére tovább kell utalnunk. A településen maradó 40% ténylegesen 6.244.059 Ft bevételt eredményezett eddig.

**Talajterhelési díj**

Bevallási és befizetési kötelezettsége csak annak van, aki a rendelkezésre álló szennyvízcsatorna-hálózatra ráköthetne, de nem teszi meg. A bevallásra és díj fizetésre kötelezettek száma alacsony, a 2016.évi díjról 12 fő tett bevallás. A díj fizetésére kötelezettek száma évről-évre csökken a közcsatornára történő rákötések miatt.

Talajterhelési díjból az idei évben 582.119 Ft bevételünk keletkezett.

**Adók módjára behajtandó köztartozások**

Jellemzően a rendőrség által kiszabott közigazgatási, szabálysértési bírságok, földhivatali ingatlan-nyilvántartási eljárási díjak, gondozási díjak behajtása tartozik ebbe a körbe. A behajtást a hátralékos munkabérére próbáljuk meg foganatosítani. Amennyiben ez nem vezet eredményre, vagy a hátralékosnak nincs munkahelye, akkor bírósági végrehajtónak tesszük át az ügyet.

A behajtás eredményeként befolyó összeget bizonyos esetekben teljes egészében tovább kell utalnunk a végrehajtást kérő szervnek. Pénzbírságok, közigazgatási bírságok esetében a befolyt összeg 40%-a önkormányzatunk bevételét képezi. Ez az összeg az idei évben 261.852 Ft bevételt eredményezett önkormányzatunknak.

**Késedelmi pótlék és bírság**

Késedelmes fizetés esetén az adózóknak késedelmi pótlékot kell fizetniük, mely az adó összegéhez és a késedelmes napokhoz igazodik. A pótlékot az adó program naprakészen számolja.

Helyi iparűzési adó esetében az idei évben 18 vállalkozót szólítottunk fel iparűzési adóbevallási kötelezettségének teljesítésére. 3 vállalkozó kivételével a hiányzó bevallásokat pótolták. Jellemzően „nullás” bevallások voltak, vagy kis összegű adófizetési kötelezettségük volt, ezért a mulasztási bírság kiszabásától eltekintettünk.

Késedelmi pótlék befizetéséből 190.535 Ft bevételünk keletkezett, mulasztási bírságból mindössze 4.000 Ft, mely egy korábbi évben kiszabott bírság megfizetése volt.

**A fennálló hátralékok megszüntetésére, bevételek növelésére tett intézkedések**

Az adóhatósági munka talán legkényesebb folyamata a végrehajtási eljárás. Az adózók alapesetben évente 2 alkalommal kapnak értesítést az aktuális egyenlegükről. A magánszemélyek ekkor kapják meg a tartozásuk rendezéséhez szükséges csekkeket is. A folyószámla nyitásra kötelezett adózóknak utalással kell(ene) az adójukat rendezni.

Az idei évben a szokásos értesítéseken túl 40 db fizetési felhívás került kiküldésre, összesen 2,2 mFt hátralék rendezésére. A felhívások hatására 33 adózó rendezte tartozását, összesen 1,4 mFt hátralék befizetésre is került.

A napokban kezdődött meg a hátralékok behajtására tett intézkedések előkészítése. Ez többféle intézkedést eredményez majd. Kisebb tartozás esetén fizetési felhívás, nagyobb összegű, vagy több éve húzódó tartozás esetén igen változó lehet: bankszámlára benyújtott inkasszó, munkabér/nyugdíj letiltás, gépjármű forgalomból kivonása, önálló bírósági bevonása az eljárásba.

Nagyobb összegű tartozás esetén az adózónak adott esetben részletfizetésre, fizetési halasztásra is lehetősége lenne. Sajnos a magánszemélyek közül egyetlen egy esetben sem érkezett méltányossági kérelem. Társaságok vonatkozásában 1 ügy volt, amikor az adójuk megfizetésére fizetési halasztást kértek, és kaptak.

Az adóbevételek növelése érdekében nemcsak a kivetett adók beszedése, hanem az adózói kör növelése is fontos feladat. Természetesen az adóhatóságnak mindent meg kell tennie az ügyfelek megfelelő tájékoztatása érdekében, hiszen nem a bírságolás, hanem az adók – adókötelezettség fogalmának az elfogadtatása a cél. A jövőre vonatkozó tervek között többféle ellenőrzés is szerepel: további ingatlanok felderítése és bevonása az adóztatásba (építményadó, telekadó, települési adó), vállalkozók/vállalkozások felderítése és adózásra felszólítása (iparűzési adó), adóellenőrzések (bármely adó esetében).

**Rendelet módosítási javaslat**

A talajterhelési díjról szóló módosított 10/2004.(X.28.) számú rendeletünk már nem felel meg a helyi rendeletekkel szemben támasztott követelményeknek. Egyrészt több helyen is a törvény szövege olyan módon került beidézésre, mely jelen szabályozás szerint tilos, másrészt a rendelet alkalmazásához nincs is szükség rá. Mindezek alapján szükség van a rendelet felülvizsgálatára.

Előterjesztésemhez mellékelem a 2017.évi bevételek alakulását tartalmazó táblázatot, valamint a talajterhelési díjról szóló rendelet tervezetet.

Kérem a Tisztelt Képviselő-testületet, hogy beszámolómat, valamint a rendelet tervezetet megvitatás után elfogadni szíveskedjenek.

Kesztölc, 2017. november 22.

Baka-Tatár Hajnalka

adóügyi ügyintéző

|  |  |  |  |
| --- | --- | --- | --- |
| **Adóhátralékok és túlfizetések** | | | |
| **2017.11.15** | | | |
|  |  |  |  |
| **Hátralékok** | | | |
| **Adónem** | **összes hátralék** | **nem esedékes** | **esedékes** |
| Építményadó | 1 862 949 | 0 | 1 862 949 |
| Telekadó | 217 508 | 0 | 217 508 |
| Magánsz.komm.adója | 2 307 157 | 0 | 2 307 157 |
| Iparűzési adó | 14 281 912 | 8 772 865 | 5 509 047 |
| Jövedelemadó | 0 | 0 | 0 |
| Gépjárműadó | 6 165 322 | 11 095 | 6 154 227 |
| Pótlék | 3 030 773 | 380 | 3 030 393 |
| Bírság | 44 800 | 0 | 44 800 |
| Talajterhelési díj | 749 107 | 0 | 749 107 |
| Illeték | 0 | 0 | 0 |
| Jövedéki adó | 0 | 0 | 0 |
| Települési adó | 352 252 | 0 | 352 252 |
| **Összesen:** | **29 011 780** | **8 784 340** | **20 227 440** |
|  |  |  |  |
|  |  |  |  |
| **Túlfizetések** | | | |
| **Adónem** | **Összeg** |  |  |
| Építményadó | 113 756 |  |  |
| Telekadó | 23 044 |  |  |
| Magánsz.komm.adója | 218 988 |  |  |
| Iparűzési adó | 2 167 100 |  |  |
| Jövedelemadó | 0 |  |  |
| Gépjárműadó | 371 472 |  |  |
| Pótlék | 73 031 |  |  |
| Bírság | 4 000 |  |  |
| Talajterhelési díj | 14 994 |  |  |
| Illeték | 0 |  |  |
| Jövedéki adó | 6 602 |  |  |
| Települési adó | 273 177 |  |  |
| **Összesen:** | **3 266 164** |  |  |

|  |  |  |  |
| --- | --- | --- | --- |
| **Adóbevételek alakulása** |  |  |  |
| **2017** |  |  |  |
| 2017.11.15-ig könyvelt |  |  |  |
|  | **terv** | **tény** | **teljesítés** |
| Építményadó | 20 000 000 | 14 593 962 | 73% |
| Telekadó | 1 500 000 | 1 755 850 | 117% |
| Iparűzési adó | 20 000 000 | 19 330 010 | 97% |
| Gépjárműadó | 6 600 000 | 6 244 059 | 95% |
| Talajterhelési díj | 520 000 | 582 119 | 112% |
| Pótlék | 620 000 | 190 535 | 31% |
| Települési adó | 700 000 | 670 297 | 96% |
| Bírságok | 530 000 | 265 852 | 49% |
| Kommunális adó |  | 447 217 |  |
| jövedelemadó |  | 0 |  |
| összesen | 50 470 000 | 44 075 901 | 87% |

**Kesztölc Község Önkormányzat Képviselő-testületének**

**…./2017. (…..) önkormányzati rendelete**

**a talajterhelési díjról**

TERVEZET

Kesztölc Község Önkormányzat Képviselő-testülete a környezetterhelési díjról szóló 2003.évi LXXXIX. törvény 26.§ (4) bekezdésében kapott felhatalmazás alapján, Magyarország helyi önkormányzatairól szóló 2011.évi CLXXXIX. törvény 13.§ (1) bekezdés 5.pontjában meghatározott feladatkörében eljárva az alábbi rendeletet alkotja:

**1.§**

(1) A szennyvíz kibocsájtója díjfizetési kötelezettségét az önkormányzat adóhatósága részére, az 1. melléklet szerinti nyomtatványon, teljesíti. A bevalláshoz kell mellékelni a díjalapot csökkentő, folyékony hulladék elszállítására vonatkozó számlákat.

1. A települési szennyvíz-csatornamű üzemeltetője a talajterhelési díj megállapításához és ellenőrzéséhez szükséges adatokat rendelkezésre bocsátja:
   1. tárgyévet követő év február 28.napjáig a kibocsátók tárgyévi vízfogyasztásáról,
   2. új közcsatorna üzembe-helyezése esetén 90 napon belül a kibocsátók köréről.

**2.§**

A fizetési kötelezettséget a pénzforgalmi bankszámlával rendelkező adózónak belföldi pénzforgalmi bankszámlájáról átutalással, pénzforgalmi bankszámlával nem rendelkező adózónak postai készpénz-átutalási megbízással vagy belföldi bankszámlájáról történő utalással kell teljesítenie a következő számlára: Kesztölc Község Önkormányzata 11740023-15385774-0392000 Talajterhelési díj számla.

**3.§**

Ez a rendelet 2018. január 1-én lép hatályba.

Vöröskői István Bognárné dr. Solymoskövi Veronika

polgármester jegyző